Sklep I R 66/2008
Datum: 2008-06-12T00:00:00.000+02:00
ecli: ECLI:SI:VSRS:2008:I.R.165.2010
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO - IZVRŠILNO PRAVO
institut: krajevna pristojnost - spor o pristojnosti - izvršilni postopek - podatki o stalnem bivališču dolžnika

## Jedro

Tudi za izvršilni postopek velja pravilo, da se pristojnost presodi na podlagi navedb v izvršilnem predlogu in na podlagi splošno znanih dejstev. Med slednje ni mogoče uvrstiti podatkov o stalnem prebivališču strank. Podatek iz centralnega registra prebivalstva o dolžnikovem stalnem bivališču, zato v sporu o pristojnosti ne more biti odločilen.

## Izrek

Za odločanje v tej izvršilni zadevi je pristojno Okrajno sodišče v Litiji.

## Obrazložitev

Upnik je 31.12.2007 vložil zoper dolžnika predlog za izvršbo na podlagi verodostojne listine na Okrajno sodišče v Litiji in v predlogu, v katerem je med več sredstvi izvršbe kot prvo navedel sredstvo z rubežem dolžnikovih denarnih sredstev pri organizaciji za plačilni promet, označil naslov dolžnikovega bivališča ... Litija. Vendar se je Okrajno sodišče v Litiji po vpogledu podatkov v centralnem registru prebivalstva o dolžnikovem stalnem bivališču (v Izoli) s sklepom z dne 17. januarja 2008, opr. št. 1427 I 767/2007-3, izreklo za krajevno nepristojno in po pravnomočnosti sklepa zadevo odstopilo Okrajnemu sodišču v Kopru kot stvarno in krajevno pristojnemu sodišču; sklicevalo se je na določbo prvega odstavka 100. člena Zakona o izvršbi in zavarovanju.

Okrajno sodišče v Kopru svoje pristojnosti ni sprejelo in je vrhovnemu sodišču predlagalo, da odloči o kompetenčnem sporu z obrazložitvijo, da ima dolžnik po podatkih v centralnem registru prebivalstva stalno bivališče na naslovu ... Izola in da je to na območju Okrajnega sodišča v Piranu, ki naj bi zato bilo krajevno pristojno sodišče. Za odločanje v tej zadevi je pristojno Okrajno sodišče v Litiji.

Za izvršbo na denarna sredstva, ki jih ima dolžnik pri organizaciji za plačilni promet (v predlogu upnika prvo navedeno sredstvo izvršbe), se uporabljajo določbe o izvršbi na denarno terjatev, če zakon ne določa drugače (136. člen Zakona o izvršbi in zavarovanju – ZIZ), za odločitev o predlogu za izvršbo na denarno terjatev pa je krajevno pristojno sodišče, na območju katerega ima dolžnik stalno prebivališče oziroma začasno prebivališče, če stalnega prebivališča v Republiki Sloveniji nima (prvi odstavek 100. člena ZIZ).

Na podlagi drugega odstavka 17. člena Zakona o pravdnem postopku (ZPP) v zvezi s 15. členom ZIZ tudi za izvršilni postopek velja pravilo, da se pristojnost presodi na podlagi navedb v izvršilnem predlogu in na podlagi splošno znanih dejstev. Med slednje ni mogoče uvrstiti podatkov o stalnem prebivališču strank. Sodiščem so ti podatki potrebni predvsem zaradi vročanja sodnih pisanj. Podatek iz centralnega registra prebivalstva o dolžnikovem stalnem bivališču, ki ga je Okrajno sodišče v Litiji pridobilo, zato v sporu o pristojnosti ne more biti odločilen. Sicer pa navedeni podatek ne pomeni, da je dolžnik dejansko imel stalno bivališče na tem naslovu (in ne na naslovu iz izvršilnega predloga), niti nujno, da je na tem naslovu prebival v času vložitve izvršilnega predloga. Če namreč med postopkom pride do spremembe okoliščin, na katere se opira pristojnost sodišča, se po določbi tretjega odstavka 17. člena ZPP v zvezi s 15. členom ZIZ take spremembe (praviloma) ne upoštevajo, zaradi česar ostane isto sodišče še naprej pristojno.

Vrhovno sodišče je zato na podlagi drugega odstavka 25. člena ZPP v zvezi s 15. členom ZIZ odločilo kot je to razvidno iz izreka sklepa.